정조 1년
丁酉正月十七日巳時。上詣金商門外。親鞫入侍時。行都承旨洪國榮。左承旨林鼎遠。右承旨李義翊。左副承旨鄭民始。右副承旨李秉鼎。同副承旨李鎭衡。假注書金勉柱。事變假注書李運彬。記注官卜台鎭。記事官林錫喆。以次侍立。上具布裹翼善冠白袍布裹帶。乘輿出興泰門。上命書傳敎曰。司直張志恒。右尹趙㻐。同義禁除授。牌招察任。先入侍後謝恩。又命書傳敎曰。兩司諸臣違牌人員。一倂改差。政官卽爲牌招。開政。上曰。兩可諸臣。待下批。牌招察任。出榻敎上詣金商門外殿座。領敦寧金陽澤。左議政金尙喆。右議政鄭存謙。判義禁蔡齋恭。同義禁張志恒李在協趙㻐。大司憲鄭晩淳。大司諫金尙集。司諫李顯永。掌令尹弼秉。問事郞廳李秉模李敬養林蓍喆金峙默李在學沈煥之李儒慶沈念祖。刑房都事洪彦燮沈綏之。文書色都事鄭來鼎李種徽以次進伏。上曰。大臣及判義禁進前。尙喆存謙濟恭進伏。上曰。聞罪人端緖已出云。若不各別嚴問。似必呑吐矣。尙喆曰。然矣。上曰。內外作門。嚴禁雜人。帳外窺聽者。亦爲伺察。若有現捉者。當該大將。當施軍律。以此。分付。又敎曰。禁府堂上及刑房都事。訊囚時各別擧行事。分付。上曰。罪人崔命鳳。入來乎。志恒曰。姑未入來矣。上命書傳敎曰。方有時急下敎事。焉敢若此。兵判催促入侍。上曰。罪人自捕廳。幾次捧招乎。志恒曰。三次嚴問。而終不直招矣。上曰。極爲凶獰。不可循例問之矣。仍命罪人李宗諤上之。宗諤上之。上曰。書問目讀諭。可也。上曰。罪人年。幾何。志恒曰。三十八歲云矣。上曰。僞造綸音。何等極罪。而向來諸罪人招辭。皆歸於汝。汝之根泒。亦已洞知。嚴問之下。從實直告。可也。罪人宗諤納招。招辭見事變日記上曰。汝若不直告所出處。則汝必自爲矣。宗諤請與李光珍面質。上曰。汝之所爲。業已洞燭。不可諉之於光珍。直招。可也。宗諤終不直招。上曰。罪人若不直招。則亟捧遲晩。可也。宗諤更招曰。李光珍李穆。誣告矣身。而矣身。實不知云云。見事變日記上曰。罪人。終始呑吐。直爲。俱格式嚴問。民始讀奏武臣朔試射退行單子。上命書傳敎曰。方今宿衛重任。何等緊重。此豈在家不進之時乎。兵曹判書洪樂性。爲先推考。更爲牌招侍衛。上曰。罪人更爲盤問。若終不直招。勸杖加刑。上曰。汝之文書中。多有內司文跡。何也。宗諤更招曰。內司次知。爲矣身之八寸大父。故果有往來文跡矣。又曰。內官李景聃之忠誠。世豈不知乎云云。見事變日記國榮曰。只問汝之族屬。則景聃之忠不忠。可謂不當之說。汝何言之乎。上曰。此是疑端。連爲嚴問。宗諤更招曰。內官韓景勛。曾所相親間也。昨年下來時。出示綸音曰。此綸音。乃是草本未頒者。登極後。卽當布告云云。見事變日記上曰。世間豈有此等變怪耶。內侍中有如此之事。渠輩將以何顔見予乎。國榮曰。朝廷之上。旣有亂逆。則內官中。亦豈無忠逆之分乎。上曰。韓景勛。卽爲發捕。可也。上曰。景勛家所嘗往來者。誰也。以此更問。宗諤更招曰。李先達許宣傳往來。而名則不知。此外楊州李鼎重之子及安櫟爲名人。亦往來云云。見事變日記上曰。韓景勛之出示綸音時。雖無景聃。必有相傳酬酢。從實直告。可也。宗諤招曰。云云。見事變日記上曰。韓景勛拿來。何其遲緩耶。判義禁催促。上入小次。命宣傳官具純入侍。具純進伏。上曰。李景聃。方爲侍陵官。汝與都事。出往陵所。招景聃出洞口外。都事先爲拿來。汝則從後搜探文書以來。具純承命退出。上殿座敎曰。宗諤連爲勸杖。又敎曰。景聃似無不知之理。其間委折及景聃之所親者。若直告。則當停刑。以此更問。宗諤更招云云。見事變日記罪人韓景勛拿囚單子入來。秉鼎讀奏。上曰。宗諤姑爲停刑。下幕。上顧謂大臣曰。韓景勛問目。出之。問郞李秉模進前書問目後。上曰。韓景勛。上之。景勛上之。讀諭問目後。上曰。直爲俱格嚴問。景勛招曰。矣身。不知宗諤。而假綸音之說。亦不聞知云云。見事變日記上曰。羅卒畏怯中官。而不爲嚴訊乎。各別申飭。罪人直爲加刑。可也。上顧謂大臣曰。罪人每以不知宗諤納招。使之面質。何如。存謙曰。姑置面質。更加嚴問。似好矣。上曰。然矣。景勛一向發明。請與宗諤面質。上曰。罪人李宗諤。上之。使之面質。上曰。罪人面質時招辭。這這來奏。可也。景勛招曰。宗諤往來於同僚家。故果識其面云云。見事變日記上曰。景聃之子朴鳳興。亦上之。上顧謂大臣曰。此不爲以子證父乎。尙喆曰。似無此嫌矣。上曰。出問目問之。鳳興納招。見事變日記上曰。姑爲下幕。景勛宗諤處。連爲嚴問。又敎曰。若面質而不爲明白。則宗諤終難免矣。罪人處。各各盤問。景勛如前納招。宗諤更招曰。景勛豈有不知之理乎。旣與矣身相親。則渠之發明。其果成說云云。招辭竝見事變日記上曰。景勛多年近侍。習知上下動靜及內外政令。故必不直招矣。濟恭曰。假綸音中。有諒闇等說。此出於再昨年云。然則宗諤。以識字之漢。何不驚問於景勛乎。以此更爲發問於宗諤。好矣。上曰。此是應問之端。罪人等。使之各坐。更爲嚴問。宗諤招曰。綸音中諒闇二字。其時空間不書矣。上曰。此不成說。罪人之飾辭。非但痛惡。疑端層生。連爲加刑嚴問。景勛則捧招後。姑爲下幕。上曰。日寒如此。分付三軍門龍虎營。依頃日例。侍衛禁軍及挾輦軍鎬饋。又敎曰。侍衛軍兵毛具。出榻敎上曰。罪人招辭。頗多語屈。必有欲吐未吐者矣。尙喆曰。觀其容貌氣色。則必有裏面委折矣。上曰。連爲嚴問。可也。宗諤更招曰。韓景勛。預知此事。而其四寸李景聃。果爲周章矣。景聃與矣身爲祖孫間。而情誼不泛。故有所不忍。初不直告云云。見事變日記罪人李景聃囚單子。入啓。上曰。上之。宗諤姑爲下幕。上曰。何如是遲滯耶。速速擧行。又敎曰。刑房都事禁推。出榻敎罪人上之。上命問郞李秉模。書問目讀諭。景聃招曰。此必有誣告者。一番面質。若有相左。則當遲晩云云。見事變日記上曰。判義禁申飭羅卒。直捧遲晩。上顧謂大臣曰。景聃。素蓄凶逆之心。向在辛已壬午之間。渠敢援比於古之亂代。以爲此等之世。豈可入朝仕宦云云。先大王每敎曰。景聃。卽是內官中司馬懿。年來洞燭其無君之心。常欲處分而未果矣。渠雖非今番之事。豈可容貸於覆載之間。尙喆存謙曰。臣等。不知景聃之凶悖至於如此。及承聖敎。不覺心戰骨靑矣。國榮曰。此漢。負此罪犯。尙今假息。天道昭昭。渠焉敢終免王章乎。上曰。辛壬間。旣是難逭之罪。又作此萬古所無之擧。渠何以生乎。直爲加刑。而分付羅卒遞杖。亟捧遲晩。景聃屢招不服。存謙曰。罪人忍杖不服。少無難色。可謂凶獰矣。上曰。訊杖。幾度乎。濟恭曰。二十三度矣。上曰。李宗諤。上之。使之面質。可也。宗諤上之。宗諤顧景聃曰。汝豈不委書。送人謄送綸音乎。景聃曰。可謂妖惡云云。見事變日記上曰。景聃語屈。宗諤別無可問。姑爲下幕。國榮曰。景聃。素以凶猾之種。多年近侍。侮視君上。此是內官中權奸。其所負犯。可謂萬戮猶輕。上曰。然矣。仍命直捧大逆遲晩。景聃更招曰。事君無狀。以至於此矣云云。見事變日記上入小次。命藥房副提調持加減心腎湯入侍。出榻敎國榮進伏。醫官慶絢奉進湯劑。上進御。上曰。罪人終不遲晩。又不直招。極爲凶獰矣。國榮曰。景聃姑爲緩刑。諸罪人更爲盤問。徐究其端緖。好矣。上曰。然矣。景聃加刑。幾度乎。注書知入。賤臣承命出。還入奏曰。加刑準次云矣。上殿座。上曰。景聃。姑爲下幕。韓景勛。更上之。志恒曰。僞造御製詩罪人。自本廳捕來矣。上曰。移送于該府。可也。罪人景勛。上之。上曰。勸杖。國榮曰。姑勿加刑。更爲盤問。好矣。上曰。景聃之所親人及渠家之往來宣傳官。誰也。問之。景勛招曰。宣傳官。卽尹相赫。而景聃家所親者。又是許根云云。見事變日記上曰。尹相赫。誰也。問于侍衛。行首宣傳官具明謙曰。尹相赫。時任武兼。而方入侍衛矣。上曰。許根。誰也。藥房提調徐命善曰。此是泰淵之妻姪云矣。上曰。發捕。可也。又命尹相赫入侍。使兵判問之曰。汝與景勛。果相親。而景聃家往來人。文武間。誰也。咫尺帳殿。從容下詢。無隱直告。相赫曰。曾於射場往來時。路經景勛家前。故果有數三面分。而景聃家往來人。許根外不知矣。蓍喆儒慶進前曰。尹相赫。旣出罪人之招。依例拿問。可也。而乃使之入侍前席。大損國體。請出付鞫庭。依例擧行。宜矣。上曰。所奏得體。使該府擧行。罪人尹相赫。上之。上曰。景聃家所親者。似非許根一人。汝若直告。特放矣。相赫招曰。矣身洞內。有申大權者。曾見往來內官家矣。上曰。別無可問。尹相赫。特爲放送。上曰。景勛處。依前問目更之。仍敎大臣曰。罪人崔命鳳問目。出之。又敎曰。景勛姑下。崔命鳳上之。又敎曰。御製詩僞造根泒。接於何處乎。志恒曰。接於筆工家。而亦出於宗諤之招辭。故次次發捕矣。上入小次。命問郞李秉模入侍。秉模進伏。上曰。景聃之所親人及綸音御製詩所出處。一一直告。則當白放之意。問於命鳳以奏。又命左副承旨入侍。民始進伏。上曰。國家於渠輩。無恩冤。而今有如此。事極可怪也。民始曰。朝家何負渠。而近侍中。有此變怪。不勝痛惋矣。上殿座。敎曰。夜將深矣。分付各營敎鍊官。侍衛軍兵。使之遞食。又命書傳敎曰。禁府時囚中。已捧供未議處者。已就囚未捧供者。竝保放。已議處未照律者。其令卽爲照律啓聞後放送。罪人崔命鳳招辭云云。見事變日記罪人許根拿囚單子。入啓。上曰。許根外諸罪人皆下府。許根上之。樂性曰。武兼尹相赫。渠雖武夫。旣是朝官。則與宦竪相親往來。事極駭愕。其在勵風俗杜後弊之道。不可置之衣冠之列。爲先汰去。何如。上曰。依爲之。出擧條罪人許根問目後。上曰。汝雖武弁。出入於宦侍家。已極怪駭。而景聃之所親者。汝無不知之理。若不直告。則當加刑矣。許根招辭云云。見事變日記上曰。汝是泰淵之妻姪乎。許根更招云云。見事變日記上曰。罪人招供。極爲奸詐。明當加刑更問。姑爲下府。命書傳敎曰。親鞫姑罷。明日爲之。又命書傳敎曰。明日武臣殿講。停。待下敎爲之。上命判義禁進前。濟恭進伏。上曰。本府時囚抄啓後放送草記。當自內踏下矣。濟恭承命退出。上曰。明日侍衛入直禁軍外。以新番遞代事。分付。上乘輿還內。諸臣以次退出。